S-156/2008

Mál þetta, sem þingfest var 30. apríl sl. og dómtekið sama dag, er höfðað með ákæru lögreglustjórans á Selfossi, dagsettri 11. mars 2008, á hendur H-kk-þgf H-kk-þgf, kt. 000000-0000, Bæjargili 77, Garðabæ,

„fyrir líkamsárás

með því að hafa aðfaranótt laugardagsins 10. nóvember 2007 í rútu á bifreiðastæði framan við veitingastaðinn Fjöruborðið á Stokkseyri, slegið J-kk-þf F-kk-þf, kt. 000000-0000, einu hnefahöggi í andlitið með þeim afleiðingum að J-kk-nf hlaut skurð undir vinstri augnabrún, mar á efra augnloki vinstra megin og mar á kinn og gagnauga sömu megin.

Telst brot þetta varða við 1. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981.

Þess er krafist að ákærði verði dæmdur til refsingar.

Í málinu gerir A-kk-nf Þ-kk-nf S-kk-nf hdl. f.h. brotaþola, kröfu um að ákærði verði dæmdur til greiðslu skaðabóta samtals að fjárhæð kr. 365.950,- auk vaxta samkvæmt 1. mgr. 8. gr. vaxtalaga frá 10. nóvember 2007 til þess dags er mánuður var liðinn frá birtingu kröfunnar og dráttarvaxta samkvæmt 1. mgr. 6. gr., sbr. 9. gr. vaxtalaga til greiðsludags.“

Ákærði kom fyrir dóminn þann 30. apríl sl. og játaði rétta þá háttsemi sem lýst er í ákæru. Mótmælti hann bótakröfunni sem allt of hárri.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda hafði verið gefinn kostur á að tjá sig um lagaatriði og ákvörðun viðurlaga. Krafðist verjandi ákærða vægustu refsingar sem lög leyfa. Þá afsalaði hann sér þóknun.

Játning ákærða er í samræmi við önnur gögn málsins og verður hann sakfelldur fyrir brot sitt en það er í ákæru rétt fært til refsiákvæða. Ákærði hefur með háttsemi sinni unnið sér til refsingar.

Samkvæmt sakavottorði, sem liggur frammi í málinu, hefur ákærða ekki verið gerð refsing áður. Með hliðsjón af skýrri játningu ákærða, því að honum hefur ekki verið gerð refsing áður og því að árásin virðist ekki hafa haft frekari afleiðingar og eftirköst en í ákæru greinir, þykir refsing ákærða hæfilega ákveðin 100.000 króna sekt sem ákærða ber að greiða til ríkissjóðs innan fjögurra vikna frá uppkvaðningu dóms þessa.

Í málinu gerir brotaþoli kröfu um að honum verði greiddar miskabætur að fjárhæð 300.000 krónur, útlagður kostnaður, 3.700 krónur, og lögmannskostnaður ásamt virðisaukaskatti að fjárhæð 62.250 krónur. Rökstuðningur fyrir bótakröfunni er meðal annars sá að brotaþoli hafi misst úr vinnu vegna árásarinnar og verið mjög kvalinn í kjölfar hennar og hann hefði þurft að jafna sig bæði andlega og líkamlega. Engin gögn hafa verið lögð fram þessu til stuðnings utan kvittun fyrir komugjaldi, 3.700 krónur. Ákærði mótmælti bótakröfunni sem allt of hárri og vísaði til afleiðinga brotsins.

Ákærði hefur verið sakfelldur fyrir líkamsárás og á brotaþoli rétt á miskabótum úr hendi ákærða á grundvelli 1. mgr. 26. gr. skaðabótalaga. Þykja bætur til handa brotaþola hæfilega ákveðnar 60.000 krónur. Ákærða ber einnig að greiða útlagðan kostnað vegna komu á slysadeild, 3.700 krónur. Þá verður ákærði dæmdur til að greiða kostnað lögmanns brotaþola við að halda fram bótakröfunni, 50.000 krónur að meðtöldum virðisaukaskatti, eða samtals 113.700 krónur með vöxtum eins og segir í dómsorði. Samkvæmt gögnum málsins var ákærða kynnt framkomin bótakrafa þann 1. febrúar 2008.

Enginn sakarkostnaður hefur hlotist af máli þessu.

Mál þetta sótti G-kk-nf Ö-kk-nf J-kk-nf, fulltrúi sýslumannsins á Selfossi.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, H-kk-nf H-kk-nf, greiði 100.000 krónur í sekt til ríkissjóðs innan fjögurra vikna frá uppkvaðningu dóms en sæti ella fangelsi í átta daga.

Ákærði greiði A-kk-þgf Þ-kk-þgf S-kk-þgf héraðsdómslögmanni fyrir hönd brotaþola 113.700 krónur ásamt vöxtum samkvæmt 1. mgr. 8. gr. vaxtalaga frá 10. nóvember 2007 til 1. mars 2008 en með dráttarvöxtum samkvæmt 1. mgr. 6. gr., sbr. 9. gr., vaxtalaga frá þeim degi til greiðsludags.

Á-kvk-nf G-kvk-nf.